อมรินทร์ คอร์เปอเรชั่นส์

บริษัท อมรินทร์ คอร์เปอเรชั่นส์ จำกัด (มหาชน) (Amarin Corporations Public Company Limited) หรือที่รู้จักกันในชื่อ อมรินทร์ (AMARIN) เป็นบริษัทมหาชนจำกัด ที่ประกอบธุรกิจรับจ้างพิมพ์งานสิ่งพิมพ์สอดสีให้แก่บริษัท ห้างร้าน หน่วยราชการ และสถาบันเอกชนต่าง ๆ ในรูปของหนังสือ แผ่นพับ แคตตาลอค ปฏิทิน โฟลเดอร์ โปสการ์ด 
บริษัทก่อตั้งโดยชูเกียรติ อุทกะพันธุ์ ในชื่อ ห้างหุ้นส่วนจำกัด วารสารบ้านและสวน เมื่อวันที่ 29 กันยายน พ.ศ. 2519 เพื่อผลิตนิตยสาร "บ้านและสวน" ก่อนก่อตั้งโรงพิมพ์ของตนเองขึ้นในชื่อ ห้างหุ้นส่วนจำกัด อมรินทร์การพิมพ์ เมื่อวันที่ 21 มิถุนายน พ.ศ. 2520 จากนั้นยกระดับเป็นบริษัทจำกัดในชื่อ บริษัท อมรินทร์พริ้นติ้งกรุ๊พ จำกัด เมื่อวันที่ 8 มกราคม พ.ศ. 2530 และเข้าจดทะเบียนในตลาดหลักทรัพย์แห่งประเทศไทย ในชื่อย่อหลักทรัพย์ APRINT เมื่อวันที่ 3 มกราคม พ.ศ. 2535 ก่อนแปรสภาพเป็นบริษัทมหาชนจำกัดพร้อมเปลี่ยนชื่อเป็น บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) จากนั้นเปลี่ยนชื่อย่อหลักทรัพย์เป็น AMARIN เมื่อวันที่ 27 กุมภาพันธ์ พ.ศ. 2556 
ต่อมาเมื่อวันที่ 25 พฤศจิกายน พ.ศ. 2559 ตระกูลสิริวัฒนภักดี โดยฐาปน และปณต สิริวัฒนภักดี ได้เข้าซื้อหุ้นเพิ่มทุนของ AMARIN ในทางอ้อมผ่านบริษัท วัฒนภักดี จำกัด (ต่อมาถูกโอนเป็นบริษัทย่อยของบริษัท อเดลฟอส จำกัด จากการปรับโครงสร้างการถือหุ้น แต่ฐาปนและปณตยังคงถือหุ้นในทางอ้อม) ต่อมาเมื่อวันที่ 24 พฤษภาคม พ.ศ. 2566 บริษัทได้เปลี่ยนชื่อเป็น บริษัท อมรินทร์ คอร์เปอเรชั่นส์ จำกัด (มหาชน) ต่อมาเมื่อวันที่ 5 ตุลาคม อเดลฟอสได้เข้าซื้อหุ้นจากระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่ในขณะนั้น ผ่านบริษัท สิริภักดีธรรม จำกัด ก่อนที่ตระกูลอุทกะพันธุ์จะลาออกจากทุกตำแหน่งในอีกสิบสองวันต่อมา และตระกูลอุทกะพันธุ์ได้ขายหุ้นอมรินทร์ให้อเดลฟอสในทางอ้อมทั้งหมดผ่านบริษัท สิริวัฒนภักดี จำกัด เมื่อวันที่ 5 มีนาคม พ.ศ. 2567 
ปัจจุบัน (พ.ศ. 2568) มี สุเมธ ตันติเวชกุล เป็นประธานกรรมการ, ฐาปน สิริวัฒนภักดี เป็นรองประธานกรรมการและประธานกรรมการบริหาร และศิริ บุญพิทักษ์เกศ เป็นกรรมการผู้อำนวยการใหญ่

**ประวัติ**

**การก่อตั้ง**
อมรินทร์ คอร์เปอเรชั่นส์ ที่รากฐานจากการที่ ชูเกียรติ อุทกะพันธุ์ รวบรวมเพื่อนร่วมงานและพนักงานไม่กี่คนมาร่วมกันจัดตั้งห้างหุ้นส่วนจำกัดในชื่อ ห้างหุ้นส่วนจำกัด วารสารบ้านและสวน เมื่อวันที่ 29 กันยายน พ.ศ. 2519 โดยมีจุดประสงค์เพื่อผลิตนิตยสาร "บ้านและสวน" ฉบับแรกออกวางจำหน่ายในเดือนเดียวกัน แต่ในสมัยนั้นต้องเดินทางไปพิมพ์หนังสือที่โรงพิมพ์ภายนอก เนื่องจากไม่มีโรงพิมพ์ของตัวเอง จึงเกิดความยากลำบาก ปีถัดมาคือเมื่อวันที่ 21 มิถุนายน พ.ศ. 2520 จึงได้มีการก่อตั้งโรงพิมพ์ขึ้นในชื่อ "ห้างหุ้นส่วนจำกัด อมรินทร์การพิมพ์" เพื่อจัดพิมพ์นิตยสารของตน ขณะเดียวกันก็รับจ้างงานพิมพ์อื่นด้วย

**ขยายธุรกิจ**
ระยะต่อมา เมื่อกิจการขยายตัวเพิ่มมากขึ้น หจก.อมรินทร์การพิมพ์ จึงระดมทุนเพิ่ม และต่อมาเมื่อวันที่ 8 มกราคม พ.ศ. 2530 ได้ต่อยอดธุรกิจออกมาจัดตั้งเป็นบริษัทจำกัดในชื่อ บริษัท อมรินทร์พริ้นติ้งกรุ๊พ จำกัด (Amornrin Printing Group Co., Ltd.) และเข้าจดทะเบียนซื้อขายในตลาดหลักทรัพย์แห่งประเทศไทย ในชื่อย่อหลักทรัพย์ APRINT เมื่อวันที่ 3 มกราคม พ.ศ. 2535 อย่างไรก็ตาม ต่อมามีการบังคับใช้พระราชบัญญัติหลักทรัพย์และตลาดหลักทรัพย์ พ.ศ. 2535 และในบทเฉพาะกาล มาตรา 334 ระบุให้บริษัทจำกัดที่จดทะเบียนในตลาดหลักทรัพย์แห่งประเทศไทยแปรสภาพเป็นบริษัทมหาชนจำกัดตามพระราชบัญญัติบริษัทมหาชนจำกัด พ.ศ. 2535 ภายใน 2 ปีนับตั้งแต่พระราชบัญญัติหลักทรัพย์บังคับใช้ อมรินทร์พริ้นติ้งกรุ๊พจึงแปรสภาพเป็นบริษัทมหาชนจำกัด พร้อมกับเปลี่ยนชื่อเป็น บริษัท อมรินทร์พริ้นติ้ง แอนด์ พับลิชชิ่ง จำกัด (มหาชน) (Amarin Printing and Publishing Public Co., Ltd.) เมื่อวันที่ 15 มิถุนายน พ.ศ. 2536
ในปี พ.ศ. 2536 บริษัทได้ขยายกิจการไปสู่ด้านการจัดจำหน่าย โดยก่อตั้งบริษัท อมรินทร์ บุ๊ค เซ็นเตอร์ จำกัด เพื่อดูแลการจำหน่ายสิ่งพิมพ์ทั้งหมด รวมถึงจัดตั้งร้านค้าปลีกชื่อ "ร้านนายอินทร์"
ต่อมาปริมาณผู้อ่านนิตยสารมีมากขึ้น และประเภทของผู้อ่านมีความหลากหลายมากยิ่งขึ้น บริษัทจึงเริ่มผลิตนิตยสารอื่น ๆ เพื่อตอบสนองความต้องการของผู้อ่าน โดยมีนิตยสารแนวผู้หญิงออกตามมาคือ แพรว และ สุดสัปดาห์ และผลิตนิตยสารอย่างต่อเนื่องมาจนถึงปัจจุบัน
ต่อมาเมื่อวันที่ 15 กุมภาพันธ์ พ.ศ. 2556 คณะกรรมการบริษัทอนุมัติการเปลี่ยนชื่อย่อหลักทรัพย์จาก APRINT เป็น AMARIN โดยมีผลเมื่อวันที่ 27 กุมภาพันธ์

**ขายกิจการให้กลุ่มอเดลฟอส**
ต่อมาเมื่อวันที่ 25 พฤศจิกายน พ.ศ. 2559 บริษัท วัฒนภักดี จำกัด ซึ่งถือหุ้นใหญ่โดยฐาปน สิริวัฒนภักดี และ ปณต สิริวัฒนภักดี และเป็นบริษัทย่อยทางอ้อมของกลุ่มทีซีซี ได้ซื้อหุ้นเพิ่มทุนของอมรินทร์พริ้นติ้ง แอนด์ พับลิชชิ่ง จำนวน 200,000,000 บาท คิดเป็น 47.62% เพื่อนำเงินไปลงทุนเพิ่มเติม เช่น ชำระค่าใบอนุญาต เป็นเงินทุนหมุนเวียนในการทำธุรกิจทีวีดิจิทัล โดยเฉพาะการผลิตรายการโทรทัศน์ให้แก่ช่องอมรินทร์ทีวี รวมทั้งชำระคืนเงินกู้ยืมจากสถาบันการเงิน
และเมื่อวันที่ 28 กุมภาพันธ์ พ.ศ. 2566 คณะกรรมการบริษัทได้บรรจุวาระการเปลี่ยนชื่อบริษัทเป็น "บริษัท อมรินทร์ คอร์เปอเรชั่นส์ จำกัด (มหาชน)" ให้ที่ประชุมสามัญผู้ถือหุ้นพิจารณา และเมื่อวันที่ 27 เมษายน ที่ประชุมผู้ถือหุ้นมีมติอนุมัติเป็นเอกฉันท์ บริษัทจึงได้ดำเนินการเปลี่ยนชื่อบริษัทเป็น บริษัท อมรินทร์ คอร์เปอเรชั่นส์ จำกัด (มหาชน) (Amarin Corporations Public Co., Ltd.)  ต่อกรมพัฒนาธุรกิจการค้า กระทรวงพาณิชย์ เมื่อวันที่ 24 พฤษภาคม และมีผลในตลาดหลักทรัพย์แห่งประเทศไทยเมื่อวันที่ 30 พฤษภาคม
ต่อมาเมื่อวันที่ 5 ตุลาคม ระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่ ซึ่งเป็นผู้ถือหุ้นอันดับที่ 2 ได้ขายหุ้นที่ตนถือทั้งหมดในอมรินทร์ คอร์เปอเรชั่นส์ จำนวน 138,387,052 หุ้น คิดเป็น 13.86% ให้บริษัท สิริภักดีธรรม จำกัด ซึ่งเป็นอีกบริษัทที่ฐาปนและปณตถือหุ้นทางอ้อมผ่านบริษัท อเดลฟอส จำกัด ส่งผลให้ฐาปนและปณตถือหุ้นทางอ้อมในอมรินทร์ คอร์เปอเรชั่นส์ ผ่าน 2 บริษัทย่อยรวมมากกว่า 2 ใน 3 ของจำนวนหุ้นทั้งหมด ต่อมาเมื่อวันที่ 17 ตุลาคม กรรมการและผู้บริหารจากตระกูลอุทกะพันธุ์ที่เหลืออยู่ทั้ง 3 คน คือ เมตตา อุทกะพันธุ์ ประธานกรรมการ, ระริน อุทกะพันธุ์ ปัญจรุ่งโรจน์ กรรมการผู้อำนวยการใหญ่และเลขานุการ และ โชคชัย ปัญจรุ่งโรจน์ สามีของระริน ซึ่งเป็นกรรมการบริษัท ได้ลาออกจากตำแหน่งทั้งหมดในอมรินทร์ คอร์เปอเรชั่นส์ โดยมีผลในวันดังกล่าวทันที ทำให้ในปัจจุบันไม่มีผู้ดำรงตำแหน่งในอมรินทร์ คอร์เปอเรชั่นส์ ที่มาจากตระกูลอุทกะพันธุ์ที่เป็นตระกูลผู้ก่อตั้งอีก
โดยคณะกรรมการบริหารได้แต่งตั้งให้ศิริ บุญพิทักษ์เกศ รักษาการกรรมการผู้อำนวยการใหญ่เป็นการชั่วคราว ส่งผลให้อมรินทร์ คอร์เปอเรชั่นส์ อยู่ภายใต้การบริหารของกลุ่มทีซีซีในทางอ้อมผ่านอเดลฟอสอย่างเต็มรูปแบบจนถึงปัจจุบัน ก่อนที่ต่อมาเมื่อวันที่ 7 พฤศจิกายน อมรินทร์ คอร์เปอเรชั่นส์ จะแต่งตั้งคณะกรรมการชุดใหม่ โดยมีสุเมธ ตันติเวชกุล เลขาธิการมูลนิธิชัยพัฒนา เป็นประธานกรรมการและกรรมการอิสระ และศิริ บุญพิทักษ์เกศ เป็นกรรมการผู้อำนวยการใหญ่และเลขานุการ
ต่อมาเมื่อวันที่ 5 มีนาคม พ.ศ. 2567 บุคคลตระกูลอุทกะพันธุ์ที่เหลือทั้งหมด คือ ระพี อุทกะพันธุ์ ซึ่งถือหุ้นอยู่จำนวน 42,248,130 หุ้น คิดเป็น 4.2321% และ เมตตา อุทกะพันธุ์ อดีตประธานกรรมการ ซึ่งถือหุ้นอยู่อีกจำนวน 36,671,791 หุ้น คิดเป็น 3.6735% รวมเป็น 78,919,921 หุ้น คิดเป็น 7.9056% บริษัท สิริวัฒนภักดี จำกัด ซึ่งเป็นอีกบริษัทที่ถือหุ้นใหญ่โดยอเดลฟอส ได้เข้าซื้อหุ้นของอมรินทร์ คอร์เปอเรชั่นส์ ที่ถือโดยส่งผลให้นอกจากตระกูลอุทกะพันธุ์สิ้นสุดอำนาจควบคุมในอมรินทร์ คอร์เปอเรชั่นส์ แล้ว บจก.สิริวัฒนภักดี ที่ขึ้นมาเป็นผู้ถือหุ้นใหญ่อันดับที่ 3 ยังมีหน้าที่ทำคำเสนอซื้อหลักทรัพย์ที่เหลือทั้งหมดของอมรินทร์ คอร์เปอเรชั่นส์ อีกด้วย เนื่องจากก่อนหน้านั้น ฐาปนและปณตได้โอนหุ้นของ บจก.วัฒนภักดี ให้อเดลฟอสถือหุ้นทั้งหมดโดยตรงแทน ทำให้อเดลฟอสถือหุ้นทางอ้อมในอมรินทร์ คอร์เปอเรชั่นส์ ผ่าน 3 บริษัทย่อย รวมกันมากกว่า 75%
ดังนั้น บจก.สิริวัฒนภักดี จึงยื่นคำเสนอซื้อหลักทรัพย์เมื่อวันที่ 13 มีนาคม โดยรับซื้อที่ราคาเสนอซื้อหุ้นละ 5 บาท ในช่วงวันที่ 14 มีนาคม – 24 เมษายน และหลังจากเสร็จสิ้นการรับซื้อหลักทรัพย์แล้ว มีผู้ที่ขายหุ้นในอมรินทร์ คอร์เปอเรชั่นส์ ให้ บจก.สิริวัฒนภักดี เพิ่มอีกจำนวน 84,634,218 หุ้น คิดเป็น 8.4780% ทำให้ บจก.สิริวัฒนภักดี ถือหุ้นในอมรินทร์ คอร์เปอเรชั่นส์ จำนวน 163,554,139 หุ้น คิดเป็นสัดส่วน 16.3836% และขึ้นมาเป็นผู้ถือหุ้นใหญ่อันดับที่ 2 นอกจากนี้ยังทำให้อเดลฟอสถือหุ้นทางอ้อมในอมรินทร์ คอร์เปอเรชั่นส์ ผ่าน 3 บริษัทย่อย รวมทั้งหมด 904,368,591 หุ้น คิดเป็นสัดส่วน 90.5925% คงเหลือผู้ถือหุ้นรายย่อยที่ถือหุ้นอยู่ 93,912,999 หุ้น คิดเป็นสัดส่วน 9.4075% ซึ่งปัจจุบันถือเป็นสัดส่วนที่ต่ำกว่าเกณฑ์จำนวนผู้ถือหุ้นรายย่อยที่ตลาดหลักทรัพย์แห่งประเทศไทยกำหนดไว้ว่าผู้ถือหุ้นรายย่อยจะต้องถือหุ้นรวมกัน 15% ขึ้นไป

**ผู้ถือหุ้นใหญ่**
 ข้อมูล ณ วันที่ 8 พฤษภาคม พ.ศ. 2568

**ธุรกิจของบริษัท**
 สื่อสิ่งพิมพ์
** บริการงานพิมพ์คุณภาพ
** บริการงานพิมพ์เร่งด่วน
** บริการงานพิมพ์บรรจุภัณฑ์
** บริการผลิตเนื้อหา
*** อมรินทร์พับลิชชิ่งเซอร์วิส
** สำนักพิมพ์
*** แพรวสำนักพิมพ์
*** แพรวเยาวชน
*** Springbook
*** Rose (เน้น นิยายวาย)
*** อรุณ (เน้น นิยายไทย)
*** Amarin Howto
*** Amarin Kids
*** Amarin ธรรมะ
*** Amarin สุขภาพ
*** Amarin Comic
*** Amarin ท่องโลก
*** Amarin Cuisine
*** Piccolo
*** Prism (เน้น นิยายแปลสืบสวน และ สยองขวัญ แปลญี่ปุ่นและเกาหลี)
*** Word (เน้น นิยายแปลอังกฤษ)
*** Phoenix (บริษัทร่วมกับคาโดคาวะ จากประเทศญี่ปุ่น ตีพิมพ์และจัดจำหน่ายไลท์โนเวล และมังงะ)
** นิตยสาร
*** บ้านและสวน
*** แพรว
*** อีเวนท์
** บ้านและสวนแฟร์
** Amarin Baby & Kids Fair- โทรทัศน์ : บริษัท อมรินทร์เทเลวิชัน จำกัด (อมรินทร์ทีวี)- ร้านค้า
** ร้านนายอินทร์
*** วัน คอนเทนต์ สโตร์
** อมรินทร์ บุ๊ค เซ็นเตอร์
** เลิร์นนิง แล็บ

**อ้างอิง**

**แหล่งข้อมูลอื่น**
 http://www.amarin.co.th- http://www.bangkokbiznews.com/news/detail/782442
หมวดหมู่:บริษัทไทยที่ก่อตั้งในปี พ.ศ. 2519
หมวดหมู่:บริษัทจัดพิมพ์ของไทย
หมวดหมู่:บริษัทแพร่สัญญาณโทรทัศน์ของไทย
หมวดหมู่:บริษัทด้านสื่อของไทย
หมวดหมู่:บริษัทด้านสื่อที่ก่อตั้งในปี พ.ศ. 2519
หมวดหมู่:บริษัทในกลุ่มทีซีซี
หมวดหมู่:การควบรวมและเข้าซื้อกิจการในปี พ.ศ. 2559